АЛРОСА социальнай суолталаах эбийиэктэри үбүлээтэ

**Нам улууһун Нам сэлиэнньэтигэр эһиил Култуура уонна духуобунай сайдыы дыбарыаһа аанын арыйыаҕа.**

Эбийиэги Максим Аммосов төрөөбүтэ 125 сылын уонна Саха АССР 100 сылын чиэһигэр АЛРОСА хампаанньа үбүн суотугар Үүнэр көлүөнэ пуондата тутар.

Үс мэндиэмэннээх, 5 тыһыынчаттан тахса кв.м. иэннээх дьиэ — оройуоҥҥа дэҥҥэ көстөр тутуу. 2020 сыл муус устарыгар агент – «РДР Групп» ХЭУо уонна СӨ Үүнэр көлүөнэ тус сыаллаах пуондатын икки ардыгар уопсайа 422 мөлү­йүөн солкуобай суумаҕа агентскай дуогабар түһэрсиллибитэ.

«Билигин эбийиэк быһа барыллаан 45% бэлэм. Тас эркини, ис быыстары ууруу үлэтэ ыытылла турар. Салгын ыраастыыры оҥорорго дуогабар түһэрсилиннэ, ону сэргэ эһиил матырыйааллары сакаастыырга үлэ барар. 2021 сылга оҥоһуллар үлэ кээмэйигэр матырыйаал барыта – бетон блоктар, муоста матырыйааллара атыылаһылыннылар, тимир конструкциялар оҥоһуллаллар. Эһиил ис уонна тас өттүн тупсарыы, сылааһы киллэрии, канализация, уу ситимин тардыы, салгыны ыраастыыры олордуу олунньуттан саҕаланыахтара», — диэн бэдэрээттэһэр тэрилтэ бэрэстэ­биитэлэ – «РФА-Инвест» ИФК АУо генеральнай дириэктэрэ Семен Софронов иһитиннэрдэ.

Эбийиэк уопсай иэнэ — 5692 кв. м., манна 400 миэстэлээх көрөөччүлэр саалалара, кыраайы үөрэтэр мусуой, ЗАГС отдела, хартыына галереята уонна бибилэ­тиэкэ баар буолуохтара. Култуура уонна духуобунай сайдыы дыбарыаһа 2022 сыл ахсынньытыгар үлэҕэ киллэриллэрэ былааннанар.

«Нам улууһун нэһилиэнньэтин кытары көрсүһүүгэ оро­йуоҥҥа култуура суолталаах саҥа эбийиэк наадатын туһунан өрөспүүбүлүкэ Ил Дарханыгар этии киллэрбиттэрэ. Ил Дархан сорудаҕынан эби­йиэк Үүнэр көлүөнэ тус сыаллаах ­пуондатын бырагырааматыгар киллэриллибитэ. Эбийиэк 2020 сылтан тутуллар, 2022 сылга, оруобуна Максим Аммосов үбүлүөйүгэр туттарар былааннаахпыт.

Үбүлээһин АЛРОСА үбүттэн толору көрүлүннэ. Эбийиэк үксэ бэлэм, эһиилгигэ тупсарыы үлэлэрэ хаалаллар. Биһиги эби­йиэк кэмигэр үлэҕэ киириэҕэр ­эрэллээхпит. Саҥа тутуу архитектурата уустук оҥоһуулаах, банкеттыыр саалата ураһа быһыы­лаах, бырайыак дизайн-бырайыагын быһыытынан национальнай стиллээх буолуоҕа», – диэн СӨ Үүнэр көлүөнэ тус сыаллаах пуондатын «Көмөлөһүү» бырагыраама управлениетын начаалынньыгын солбуйааччы Алексей Ефремов эттэ.

Саҥа эбийиэк 1956 сылтан Нам сэлиэнньэтигэр үлэлиир Норуот айымньытын эргэ дьиэтин, бибилэтиэкэни уонна мусуойу солбуйуоҕа. Норуот айымньытын дьиэтин салайааччыта Николай Жирков этэринэн, Нам сэлиэнньэтин нэһилиэнньэтэ элбии турар уонна кэнсиэртэри, араас туруоруулары көрүөн баҕалаах дьону барыларын биир кыра саалаҕа батарар ыарахан этэ, муҥутаан сүүскэ тиийбэт киһи эрэ киирэрэ. Оттон Култуура уонна духуобунай сайдыы дыбарыаһа аһылыннаҕына, 400-чэ киһи батар кыахтаныа.

«Дьиэбит олус эргэ, 1956 сыллаахха тутуллубута, үлэлииргэ кыараҕас. Биһиги дьэ, кэмниэ кэнэҕэс саҥа дыбарыас тутулларыттан олус үөрэбит. АЛРОСА биһигини өйөөбүтүгэр, эбийиэги үбүлээбитигэр махтаныахпытын баҕарабыт. Өр сылларга ыра санаа оҥостубут баҕабыт эһиил туолуоҕа», – диэн Жирков астына бэлиэтээтэ.

Нам улууһун баһылыга Юрий Слепцов эппитинэн, АЛРОСА үбүнэн кыттыытынан Култуура уонна духуобунай сайдыы дыбарыаһын тутуу Нам улууһун олохтоохторун өр сыллаах баҕа са­­нааларын туолуутунан буолар. «Култуура саҥа дыбарыаһа на­­циональнай култуура улахан комплексын киининэн буолуоҕа. Манна кэккэлэһэ саха уһулуччулаах бэйиэтэ Илья Винокуров-Чаҕылҕан мусуойа, саха национальнай архитектурата стиллээх дьиэлэр, Максим Аммосов аатынан болуоссат баар буолуохтара», – диэн Юрий Слепцов кэпсээтэ.

Билигин СӨ Үүнэр көлүөнэ тус сыаллаах пуондата АЛРОСА үбүнэн социальнай суолталаах 4 эбийиэги Нам, Уус Алдан, Үөһээ Халыма улуустарыгар уонна Дьокуускайга тутар.

«Биһиги АЛРОСА үбүлээн, билигин Уус Алдан улууһун Бороҕон сэлиэнньэтигэр Култуура киинин тутабыт. Култуура уонна духуобунай сайдыы дыбарыаһын Нам улууһун Нам сэлиэнньэтигэр тута сылдьабыт. Үөһээ Халыма улууһун Зырянкатыгар култуура-успуорт комплекса дьэндэ­йэр. Оттон Дьокуускайга Үүнэр көлүөнэ пааркатын тутууну саҕалаатыбыт. Бу — АЛРОСА са­­лаатынан ыытыллар бөдөҥ эби­йиэктэртэн биирдэстэрэ», – диэн СӨ Үүнэр көлүөнэ тус сыаллаах ­пуондатын бэрэстэбиитэлэ Алексей Ефремов иһитиннэрдэ.

Зырянка бөһүөлэгэр 2 475, 03 кв.м. уопсай иэннээх, 2 мэн­­диэмэннээх култуура-ус­­пуорт комплекса тутулла турар. Комплекс 3 блоктаах: ус­­пуорт, кулууп уонна ситимниир блок. Онно успуорт саалата, 218 ­миэстэлээх түрүбүүнэ, снаряднай, душтаах уонна санузеллаах таҥнар сир, тренажер-физкултуура саалата бааллар. Оттон кулууп блога 212 миэстэлээх көрөр саалалаах, эстрада, артыыстар, көстүүмнэргэ хостордоох, холлардаах, үлэһиттэр үлэлиир хостордоох.

Бороҕон сэлиэнньэтигэр Василий Никифоров-Күлүмнүүр аатынан Култуура киинин тутуу бүтэһик түһүмэҕэр тиийдэ. Үс мэндиэмэннээх, 3 880 кв.м. уопсай иэннээх дьиэҕэ бибилэтиэкэ, оҕолорго уонна улахан дьоҥҥо электроннай саалалар, киинэ хранилищета, 320 миэс­тэлээх актовай саала, буфет үлэлиэхтэрэ. Эбийиэк 2022 сылга, Саха сирин норуоттарын спортивнай оонньууларын иннинэ бүтэрэ былааннанар.

Пуонда быйыл өрөспүүбүлүкэ страгетическай эбийиэгин — Үүнэр көлүөнэ пааркатын олоххо киллэриини саҕалаата. Куорат олохтоохторо куорат киинигэр сылы быһа сынньанар улахан эбийиэктэрин үлэҕэ 2025 сылга киллэрии сабаҕаланар. Манна оҕолор бырайыактыыр үлэ, сыыппара технологияларын, ур­­баан уонна soft skills үөрүйэхтэрин билиэхтэрэ. Паарка киһи сайдар оскуолатынан буолуоҕа, үөрэх кластердарыгар араас дьаһаллар уонна дьарыктар тэриллиэхтэрэ.

СӨ Үүнэр көлүөнэ тус сыаллаах пуондатын кытта бииргэ үлэлээһин – АЛРОСА аһымал үлэтигэр биир саамай киэҥ хабааннаах хайысха. АЛРОСА 2011 сылтан пуонда социальнай соруктары быһаарарыгар 7,176 миллиард солкуобайы биэрдэ. 2012-2020 сылларга АЛРОСА үбүн суотугар 39 эбийиэк, ол иһигэр үөрэх – 8, успуорт – 10, култуура уонна сайдыы 10 эбийиэгэ, 4 балыыһа, 4 доруобуйаны чөлүгэр түһэрэр киин, 3 олорор дьиэ үбүлэннэ.

**АЛРОСА пресс-сулууспатын суруйуутуттан тылбаас.**

**25.12.21**

АЛРОСА төрүт норуоттарга

үрдүк эппиэтинэстээх

**Ааһан эрэр 2021 сылга АЛРОСА үлэтигэр-хамнаһыгар биир суолталаах түгэнинэн биэс сылга Саха Өрөспүүбүлүкэтин социальнай-экэнэмиичэскэй сайдыытын туһунан Дуогабарга илии баттааһын буолла. Стратегическай суолталаах докумуоҥҥа СӨ Ил Дархана Айсен Николаев уонна АЛРОСА генеральнай дириэктэрэ Сергей Иванов илии баттаатылар.**

Дуогабар хардарыта бииргэ үлэлээһин боппуруостарыгар киэҥ эйгэни хабар. АЛРОСА социальнай эппиэтинэстээх бэ­­лиитикэни, Саха сирин олох­тоохторугар социальнай быра­йыактар уонна бырагыраамалар сайдыыларын олоххо киллэриини салҕыыр былааннаах. Хампаанньа өрөспүүбүлүкэ нэһилиэнньэтэ дьарыктаах буоларын уонна олоҕун уйгутун үрдэтэргэ көмөлөһүөҕэ.

«Хампаанньа социальнай бырайыактара уонна бырагыраамалара үөрэхтээһин, до­­руобуйа харыстабылын, социальнай хааччыйыы, култуура уонна успуорт, наука, тулалыыр эйгэни харыстааһын, сири-уоту тупсарыы сайдыыларыгар хайысхаланар. Онуоха АЛРОСА 2021 сылга 700 мөлүйүөн солкуобайы, онтон 2022-25 сылларга сыл аайы 800 мөлүйүөнтэн итэҕэһэ суох сол­­куобайы ыытыаҕа, – диэн АЛРОСА генеральнай дириэктэрэ Сергей Иванов кэпсээтэ. – Ону таһынан, Бүлүү бөлөх улуустарын уунан хааччыйыы систиэмэтин сайыннарыыга судаарыстыбаннай бырагырааманы үбүлээһин уопсай суумата 2024 сылга 833 мөлүйүөн солкуобайга тэҥнэ­һиэҕэ. 2019 сылтан хампаанньа бу бырагыраамаҕа номнуо 450 мөлүйүөн солкуобайы биэрдэ».

АЛРОСА уонна Саха Өрөспүүбүлүкэтин икки ардыларыгар СӨ социальнай-экэнэ­миичэскэй сайдыытын туһунан бу иннинээҕи дуогабар 2011 сыл­­лаахха 10 сылга оҥоһуллубута. Ити сылларга социальнай быра­йыактары олоххо киллэрэргэ хампаанньа 7,2 мил­­лиард кэриҥэ солкуобай сууманы ыыппыта. АЛРОСА үбүлээһининэн Саха сирин 19 улууһугар 39 эбийиэк, ол иһигэр 3 олорор дьиэ, үөрэх тэрилтэтин 8 дьиэтэ, успуорт 10 саалата, култуура-успуорт 7 комплекса, доруобуйа харыстабылын 5 эбийиэгэ, оҕо доруобуйатын чөлүгэр түһэрэр 4 киин, мусуой уонна да атын эбийиэктэр тутулуннулар.

**Болҕомто — Хотугу сир норуоттарыгар**

СӨ социальнай-экэнэмии­чэскэй сайдыытын туһунан биэс сыллаах саҥа дуогабар, ол иһигэр, тулалыыр эйгэҕэ, Хотугу сир норуоттарын олоҕун үгэс буолбут укулаатыгар, Саха сирин сиригэр-уотугар олорор нэһи­лиэнньэ экологияҕа бырааптарын, со­­куонунан көрүллэр интэриэстэрин харыстабылыгар хайысхаланар дьаһаллар бүтүн комплекстарын олоххо киллэриини хабар. Ураты болҕомто Хотугу сир аҕы­йах ахсааннаах төрүт норуоттарын общиналарын өйөөһүн боппуруостарыгар ууруллара улахан суолталаах.

Саха Өрөспүүбүлүкэтигэр Хотугу сир, Сибиир уонна Арассыыйа Уһук Илинин аҕы­йах ахсааннаах төрүт норуоттарын 16%, о.э. 39 936 киһи олорор.

Билигин эрэгийиэҥҥэ олохтоох бэйэни салайыныы уорганнарын быһаарыыларынан, 21 муниципальнай оройуоҥҥа олох­тоох суолталаах 62 ТТП тэрилиннэ (өрөспүүбүлүкэ уопсай иэниттэн 53,7% уопсай иэҥҥэ). Онон, Арктика зонатыгар сыһыаннаах өрөспүүбүлүкэ сирин-уотун улахан өттө эрэгийиэннээҕи уонна олохтоох суолталаах айылҕаны үгэс буолбут туһаныы сиригэр-­уотугар киирсэр. Манна Хотугу сир аҕыйах ахсааннаах төрүт норуоттарын 198 общината үлэлиир, кинилэртэн 9 община 2019 сыллаахха тэриллибитэ.

«АЛРОСА алмааһы Саха сиригэр хостуур, онон, бэйэтин эп­­пиэтинэһин (ол иһигэр, төрүт олохтоохторго) өйдүүр. Биһиги Хотугу сир норуоттарын халбаҥнаабат майгыларын-сигилилэрин, баай устуоруйаларын уонна үйэлээх үгэстэрин сөҕөбүт-махтайабыт итиэннэ итини барытын кэлэр көлүөнэҕэ хаалларары дьоһуннук сыаналыыбыт.

Биһиги хампаанньабыт Саха сирин аҕыйах ахсааннаах төрүт норуоттарыгар тиһигин быспакка көмөлөһөр: омук национальнай бырааһынньыктарын тэрийэргэ кыттан, устуоруйа сыаннастарын харыстабылыгар уонна на­­циональнай култуураны сөргүтүүгэ көмөлөһөр, табаһыттар уонна балыксыттар аҕа ууһунан общиналарын өйүүр, кинилэри араас идэҕэ үөрэтэр уонна үлэ биэрэр, олох-дьаһах силигин ситэригэр туох наадалааҕынан хааччы­йар», – диэн АЛРОСА генеральнай дириэктэрэ Сергей Иванов бэ­­лиэтээн эттэ.

**«Кындыкан» уопсастыбаннай бырайыагы өйүүр**

Хампаанньа «алмаастаах түөлбэ» 9 улууһун үбүлүүр, саамай хотугу улуустар нэһилиэнньэлэрин олохторун-дьаһахтарын өйүүргэ улахан болҕомтотун уурар, тыа хаһаайыстыбатын уонна идэтийбит үлэлэригэр көмөлөһөр, социальнай дьаһаллары үбүлээн, эрэгийиэн сайдыытыгар биллэр кылаатын киллэрэр. АЛРОСА 9 улууһу — Мииринэй, Үөһээ Бүлүү, Өлөөн, Анаабыр, Сунтаар, Бүлүү, Ленскэй, Ньурба, Кэбээйи улуустарын кытары үлэлиир кэмигэр, 2011-2020 сылларга хампаанньа 870 мөлүйүөн солкуобайы социальнай-экэнэмии­чэскэй өйөбүл араас дьаһалларыгар, ол иһигэр 2020 сылга 93,3 мөлүйүөн солкуобайы биэрдэ. Ону таһынан АЛРОСА бөлөҕүн «Анаабыр алмаастара» хампаанньата Саха сирин Арктикатын 5 оройуонун кытта сыл аайы дуогабар түһэрсэр. Түһэрсиллибит сөбүлэһиилэринэн, 2021 сылга АЛРОСА хос тэрилтэтэ Булуҥ, Анаабыр, Өлөөн, Эдьигээн уонна Эбээн Бытантай улуустарын со­­циальнай-экэнэмиичэскэй сайдыыларыгар 100 мөлүйүөнтэн тахса солкуобайы биэрэр. АЛРОСА ону сэргэ, омуктар дьыалаларыгар федеральнай ааҕыныстыбаны (Арассыыйа ФАДН) кытары ыкса сибээстээхтик үлэлиир, Хотугу сир, Сибиир уонна Арассыыйа Уһук Илинин аҕы­йах ахсаан­наах төрүт норуоттарын олохторун үгэс буолбут укулаатын харыс­тааһын эйгэтигэр хардарыта бииргэ үлэлиир туһунан сөбүлэһиигэ илии баттанна.

Федеральнай ааҕыныстыба АЛРОСА Экологияҕа киинэ «Төрүттэрбит тыллара» көрүү-­куонкуруһу көхтөөхтүк өйүүр. Бырайыак РФ Төрүт норуоттарын тылларын аан дойдутааҕы сылларын ыытыы чэрчитинэн, ФАДН сүрүн дьаһалларын былааныгар киллэриллибитэ.

«Судаарыстыба, бииси­нэс уонна аҕыйах ахсаан­наах төрүт норуоттар интэриэстэрин икки ардыларыгар балансы булар биһиэхэ олус суолталаах. Оннук эрэ эрэгийиэн туруктаах экэнэмиичэскэй сайдыытын, олох хаачыстыбата тупсарын уонна национальнай култуура сайдарын ситиһиэххэ сөп. АЛРОСА уонна Арассыыйа ФАДН кытары хардарыта бииргэ үлэлээһин бу үлэни саҥа таһымҥа таһаарар, аҕы­йах ахсааннаах норуоттар бэрэстэбиитэллэрин кытары кэпсэтиини ордук чопчу уонна көдьүүстээх оҥорор дии саныыбын», – диэн экология уонна Хотугу сир төрүт аҕыйах ахсааннаах норуоттарын кытары үлэ боппуруостарыгар кылаабынай инженери солбуйааччы – АЛРОСА Экологияҕа киинин салайааччы Полина Анисимова бэлиэтиир.

Холобур, АЛРОСА Экологияҕа киинэ «Колодец сказок» оҕо ­куонкуруһун түмүктэринэн быйыл нуучча, саха уонна эбэҥки тылларынан сиэдэрэй кинигэлэри, остуоруйалар хомуурунньуктарын таһаарда. АЛРОСА үбүнэн өйөөн, өрөспүүбүлүкэ Арктикатын оро­йуоннарыгар табаһыттар сүлүөттэрэ тэриллэр.

Соторутааҕыта АЛРОСА «Кындыкан» уопсастыбаннай бырайыагы өйөөтө. Бу күннэргэ хампаанньа үбүнэн эдэр суру­йааччы Лидия Тарасова ааптардаах «Кындыкан» диэн эбэҥки остуоруйата бэчээттэннэ уонна эмиэ итинник ааттаах анима­ционнай киинэҕэ үлэ саҕаланна. «Кындыкан» остуору­йаҕа үлэлээбит улахан ха­­маандаҕа этнографтар, лингвистэр, эбэҥки но­­руотун тылын уонна култууратын илдьэ сылдьааччылар көхтөөхтүк кытыннылар. Ону таһынан, «Кындыкан» диэн бастакы тус сыаллаах пуонда тэриллэр, манна саҥа бреҥҥэ ааптар бырааба бэриллэр. Бу ­пуондаҕа дивиденнэр мунньуллуохтара уонна Хотугу сир норуоттарын тылларын, култуураларын, олохторун үгэс буолбут укулаатын оннунан хаалларарга уонна өрөспүүбүлүкэ креативнай кыаҕын өйүүргэ бэриллиэхтэрэ.

**Чинчийиилэр ыытыллаллар**

Саха сирэ – 2010 сыллаахха «Саха Өрөспүүбүлүкэтин аҕы­йах ахсааннаах төрүт норуоттара олорор сирдэригэр уонна үгэскэ кубулуйбут хаһаайыстыбаннай үлэлэригэр этнология чинчи­йиилэрин туһунан» өрөспүүбүлүкэ сокуонун ылыммыт бастакы уонна билиҥҥитэ РФ соҕотох субъега.

Онон сибээстээн, чинчи­йии Хотугу сир норуоттара түөл­бэлээн олорор сирдэригэр бы­­лааннаммыт хаһаайыстыбаннай уо.д.а. үлэни олоххо киллэрэр туһунан быһаарыы ылыллыар диэри булгуччулаах бэрээдэгинэн ыытыллар. Онуоха бырамыысылыннай тэрилтэ олохтоох нэһилиэнньэҕэ ханнык эмэ сүтүгү, хоромньуну толу­­йар эбээһинэстээх.

«Этнология чинчийиитин туһунан» эрэгийиэннээҕи сокуон олоххо киириэҕиттэн, Саха сиригэр этнология чинчийиитэ Хотугу сир аҕыйах ахсааннаах норуоттара тэнийэн олорор 29 бөдөҥ бырамыысыланнай эбийиэгэр ыытылынна. Хоромньу уопсай суумата миллиард аҥаарыттан тахса солкуобай буолла.

Арктика уонна СӨ Хотугу сирин норуоттарын дьыалаларыгар миниистири солбуйааччы Михаил Погодаев эппитинэн, министиэристибэ АЛРОСА маннык сакаастарынан этнология чинчийиитин ыытта:

1. «Үөһээ Мууна» баайдаах сир.

2. «Улахан Куонамка уонна Талахтаах үрэхтэр» кэскиллээх былаһааккаҕа алмаас бытархай боруодатын оҥоруу тиэхиньии­чэскэй бырайыага».

3. «СӨ Анаабыр улууһун Эбэлээҕэр алмаас бытархай боруодатын сирин оҥоруу».

«Билигин министиэристибэҕэ «Добыча россыпных алмазов в зоне деятельности горно-добычных участков р. Молодо на территории Булунского улуса (района) в пределах лицензионной площадки ЯКУ 15887 КЭ» бырайыак баар», – диэн Михаил Погодаев эбэн эттэ.

Этнология чинчийиитэ 2016 сыллаахха Үөһээ Мууна сиригэр-уотугар ыытыллыбыта. Уонтан тахса параметр – биологи­ческай уонна топографическай учуоттаммыта. Исписэлиистэр ону таһынан Хотугу сир аҕыйах ах­­сааннаах төрүт норуоттарын үгэс буолбут олохторун укулаатыгар уонна олорор эйгэлэригэр дьа­­йыы туһунан быһаарыылар төһө олохтоохторун учуоттаабыттара. Ону таһынан, Хотугу сир аҕы­йах ахсааннаах төрүт норуоттарын социальнай-экэнэмиичэскэй уонна култуурунай сайдыыларыгар хайысхаламмыт этиилэри киллэрбиттэрэ.

Сөбүлэһиллибит чинчийии оччолорго Үөһээ Муунаҕа эби­йиэктэри тутарга уонна туһанарга АЛРОСА былааннаабыт үлэтин олоххо киллэрии бары түһү­мэхтэригэр кытаанах хонтуруолу бигэргэппитэ суолталаах. Манна биэс сыл аайы научнай этнологическай мониторинг ыытыллар.

«Бу сир дьоно уонна баай­даах сири туһанааччылар «төгүрүк остуол” тула олорон, хаһаайыстыбаны, нэһилиэги, оройуону инникитин хайдах сайыннарар туһунан бииргэ дьүүллэһэллэрэ сөп.

**Хардарыта бииргэ үлэ көдьүүһэ көстөр**

Олохтоох нэһилиэнньэни кытары хардарыта бииргэ үлэ холобурун биһиги АЛРОСА-ҕа уонна кини хос тэрилтэтэ «Анаабыр алмаастарыгар» көрөбүт. Манна хардарыта бииргэ үлэлэһии көмөтүнэн уонна СӨ Ил Дархана Айсен Николаев өйөбүлүнэн аҥаардас 2020 сылга Өлөөн эбэҥки национальнай оройуонун Өлөөн бөһүөлэгэр уонна Анаабыр долган-эбэҥки улууһун Үрүҥ Хайа сэлиэнньэтигэр култуура икки аныгы киинэ аһылынна, Булуҥ улууһун Күһүүр сэлиэнньэтигэр оскуола-интэринээт үлэҕэ киирдэ, Эбээн Бытантай оройуонун Саккырыыр сэлиэнньэтигэр оскуола тутуута саҕаланна, Сайдыы бырагырааматыгар Арктика оройуоннарыгар социальнай эйгэ эби­йиэктэрин ахсаана икки төгүл улаатта», – диэн Саха сирин Судаарыстыбаннай Мунньаҕын (Ил Түмэн) сис кэмитиэтин бэрэссэдээтэлэ Елена Голомарева кэпсээтэ.

«Биһиги АЛРОСА-ны кытта икки дуогабардаахпыт, – диэн кэпсиир Өлөөн оройуонун баһылыга Лена Иванова. – Бастакыта, 100 мөлүйүөн сол­­куобайга – «Үөһээ Мууна» баайдаах сир туһунан дуогабар 2024 сылга диэри түһэрсиллибитэ. Онтон иккис дуогабар быһыытынан, биһиги аҕыс атын оройуон – алмаастаах түөлбэ акционердарын курдук, АЛРОСА-тан дивиденнэри ылабыт.

«Үөһээ Мууна» баайдаах сир туһунан бастакы дуогабар чэрчитинэн ылбыт харчыбытын биһиги 2020 сыллаахха оройуон уопсай үөрэхтээһинин оскуолаларын үөрэнээччилэрин сылаас аһылыгынан босхо хааччыйыыга ыыппыппыт, ону сэргэ ити харчыны сыл аайы оҕолору таба ыстаадаларыгар бөртөлүөтүнэн илдьэргэ туһанабыт. Бу үп табаһыттар хамнастарыгар субсидияны оҥорууга, бултааһыны өйөөһүҥҥэ – нэһилиэнньэҕэ хотугу дьиикэй таба этин атыылаһарга барар. Бу – тыа хаһаайыстыбатын блогар сыһыаннаах. Былырыын «Үөһээ Мууна» үбүгэр биһиги олохтоохторбут суоппар быраабын атын сиргэ баран ылбаттарын туһугар Өлөөн бөһүөлэгэр автодрому туппуппут. Автодром номнуо тутулунна, аны көҥүл ыларбыт, эксээмэннэри миэстэтигэр, Өлөөҥҥө туттарар туһугар массыынаны ыытарга уопуттаах преподавателлары ыҥырарбыт хаалла.

Ону таһынан, бу харчыттан Хотугу сир аҕыйах ахсаан­наах төрүт норуоттарын култууралара өйөнүллэр. Оҕолорго уонна улахан дьоҥҥо эбэҥки тылын үөрэтэргэ босуобуйалар бэчээттэнэллэр, оттон быйыл табаһыттар үгэс буолбут сүлүөттэрэ икки нэһилиэккэ Дьилиҥдэҕэ уонна Харыйалаахха ыытылыннылар».

**«АЛРОСА-Rangifer Чекановскай»**

**саҥа резерват**

Хотугу сир бэлиэтинэн, чахчыта да, хотугу таба буолар. Ол иһин, АЛРОСА Экологияҕа киинэ уонна учуонайдар хотугу дьиикэй табалары киэҥник тарҕатыы туругун уонна кыыллар ахсааннарын элбэтиини сыаналыырга хайысхаламмыт сүҥкэн бырагырааманы олоххо киллэрэллэр.

РНА СС криолитозона биологическай кыһалҕаларын институтун (ИБПК) исписэлиистэрэ хотугу дьиикэй табаны тарҕатарга сыл аайы чип олордоллор. Учуонайдар икки нэдиэлэ устата табалары талан, аргыс араадьы­йа-моойторуктарын олордоллор, ити көмөтүнэн табалары барыларын кэтээн көрүөххэ сөп.

Хотугу дьиикэй таба Лена-Өлөөн көрүҥэ Саха сирин арҕаа өттүгэр, Лена уонна Анаабыр өрүстэр икки ардыларыгар баар, сүрүннээн Анаабыр, Булуҥ, Өлөөн, Эдьигээн, Мииринэй уонна Ньурба улуустарын диэки. Хомойуох иһин, ааспыт уон сылларга таба ахсаана аҕыйаата. Ол гынан баран, актыыбынай бэ­­лиитикэ көмөтүнэн уонна АЛРОСА өйөбүлүнэн, мөлтөх процесстары тохтотор ситиһилиннэ.

АЛРОСА кэнники сылларга табалар бырамыысыланнай сирдэргэ инфраструктура нөҥүө ааһалларыгар анал миэс­тэлэри, кыыллар технологическай ­суоллары туоруулларыгар ты­­рааныспар сырыытын сабарга ис­­хиэмэ оҥордо.

Саха сирин бырабыыталыстыбатын быһаарыытынан, Булуҥ улууһугар быйыл ыам ыйыгар өрөспүүбүлүкэ суолталаах ураты харыстанар саҥа сир тэрилиннэ. Ону тэрийэргэ уонна хотугу сир табатын Лена-Өлөөн көрүҥүн харыстабылыгар улахан кы­­лаатын учуоттаан, саҥа резерват «АЛРОСА-Rangifer Чекановскай» диэн ааттанна.

АЛРОСА билигин социальнай көдьүүс саамай үрдүк сыанабылын ылыан ылар. Хампаанньа аан дойду хайа хостуур хам­­паанньаларын ортолоругар уопсастыба иннигэр эппиэти­нэс рейтиннэригэр эрэллээхтик инники иһэр. Маннык түмүгү чуо­лаан хам­паанньа дохуотун аҥаарын курдугу нолуокка, хамнаска, аһымал дьаһалларыгар, ол иһигэр олох­тоох нэһилиэнньэ өйөбүлүгэр ыытара хааччыйда.

**АЛРОСА пресс-сулууспатын суруйуутуттан тылбаас.**

02.12.21

Даниловтарга Удачнай –

дьол куората

**«Төрөөт да, өрөспүүбүлүкэҕэ билиннэ, барыларын соһутта!» — диэн Саха сирин 2021 сылга 10-с тыһыынча олохтооҕо кырачаан Айтал төрөппүттэрэ күлэ-үөрэ этэллэр.**

Кырачаан киһи Мииринэй улууһун Удачнай куоратын олохтоохторо, элбэх оҕо­лоох Прасковья уонна Альберт Даниловтар дьиэ кэргэттэригэр төрдүс оҕонон күн сирин көрдө.

— Миэхэ куорат социальнай харысхалын управлениетыттан эрийэн, соһуччу сонуну иһитиннэрбиттэригэр, бэл, кыратык ыксаабытым уонна туох да диэхпин билбэтэҕим. Бастаан итэҕэйбэтэҕим уонна «Кырдьык дуо?» диэн хос-хос ыйыппытым, – диэн Прасковья күлэр. — Чопчу биһиги уолчааммыт Саха сирин 2021 с. 10-с тыһыынча олохтооҕо ­буолбута дьикти. Дьэ, табыллыы эбит.

Буолаары буолан, Айталик кини тула туох түрүлүөн ­буолбутун билбэт даҕаны, таптыыр төрөппүттэрин уонна аймахтарын ортотугар бэйэтин кырабаатыгар мип-минньигэстик утуйа сытар, бастакы ситиһиилэрин оҥорор — үөрэ-көтө курдьугунуур, икки­лии-үс чаас утуйбакка таах сытар уонна номнуо 7 киилэттэн таҕыста. Биһиги дьо­­руойбут бухатыыр ыйааһыннаах – 4 киилэлээх төрөөбүтэ. Убайдара кинини үөрэ-көтө ­көрсөллөр.

Дьоллоох ­төрөппүттэри Удачнай куорат баһылыгын э.т. Ольга Балкарова, куорат сэбиэтин бэрэссэдээтэлэ Вячеслав Файзулин эҕэрдэлээтилэр. Даниловтарга Саха сирин Үлэҕэ уонна социальнай сайдыыга министиэристибэтин сиби­диэтэлистибэтин, ону сэргэ үрүҥ көмүс харысхал бэлиэтин туттардылар, күн күбэй ийэҕэ роза сибэкки дьөрбөтүн туттардылар. Уонна үөрүүлээх түгэн буруй­дааҕар сымнаҕас оонньуур эһэчээни ­туттардылар.

Прасковья уонна Альберт Өлөөн улууһун Дьилиҥдэтиттэн төрүттээхтэр. Кинилэр оскуолаҕа бииргэ үөрэммиттэрэ эрээри, устудьуоннуур кэмнэригэр чугастык билсибиттэрэ. Иккиэн Мииринэйдээҕи индустриальнай тиэхиньикумҥа үөрэххэ киирбиттэрэ. Прасковья технолог-лабараан идэтигэр үөрэммитэ, онтон «уот ситимнэрэ» отделениеҕа көспүтэ, салгыы газоэлектросварщик идэтигэр үөрэммитэ. Альберт элиэктирик идэтин баһылаабыта.

— Ити гынан, үөрэхпин бүтэрбэтэҕим, кэргэн тахсыбытым, билигин дьиэ кэргэмминэн дьарыктанабын, – диэн ыал ийэтэ минньигэстик мичээрдиир.

Удачнай кинилэр улахан дьиэ кэргэннэригэр дьол куоратынан буолла. Манна кинилэр оҕолоро төрөөтүлэр, үчүгэй үлэлээхтэр. Тапталлаах куораттара кэ­­ҥиириттэн уонна сайдарыттан олус ­үөрэллэр.

— Өлөөҥҥө үлэ булар ыарахан, инникигэ кэскилиҥ кыра. Оттон манна кэргэним үлэлиир кэлэктиибэ үчүгэй, үлэтин кыа­йар, үүнэргэ-сайдарга кыах баар. Удачнай дьоҕус куорат буоларын, үтүө санаалаах дьоннооҕун сөбүлүүбүт. Баҕар, өйөбүл суоҕа эбитэ буоллар, элбэх оҕолоох дьиэ кэргэн буоларга сананыа этибит дуу, суох дуу, ким билиэ баарай? – диэн кэпсиир Прасковья.

Ол да буоллар, бэйэлэрэ элбэх оҕолоох дьиэ кэргэттэргэ улааппыт Даниловтар улахан, иллээх уонна дьол­лоох ыал буолуохтарын ыра санаа ­оҥостоллоро.

Баҕа санаа туолар – улахан уоллара Алгыс 12 саастаах, кини кэнниттэн күн сирин көрбүт Арылхан 9 саастаах, сэттэ сылынан күүтүүлээх кыыстара Айсаана Куо күн сирин көрбүтэ. Быйыл алтынньы 1 күнүгэр Айтал төрөөтө.

Прасковья уоллаттарданыан куруук баҕарара. Кини саныырынан, уолаттары кытары судургу, кинилэр хаппырыыстара суох. Оттон кэргэнэ кыыһы баҕарара. Аҕаларын тапталлаах кыыстара кини сүрэҕин уулларан, принцессатын атаахтатар.

Даниловтар дьиэ кэргэттэрэ 5 сыл устата Нерюнгри оро­йуонугар олорбута. Онно истэллэринэн, саҥаралларынан хааччахтаах оҕолору чөлүгэр түһэрэр өрөспүүбүлүкэтээҕи «СУВАГ» кииҥҥэ улахан уоллара эмтэммитэ. Алгыс биэс сааһыгар диэри саҥарбат кэриэтэ этэ. Уолчаан эмтэммитэ көмөлөһөн, саҥарара үчүгэй, аны сүрэҕэр эпэрээссийэ оҥоһуллуохтаах. Дьиэ кэргэн санаатын түһэрбэт, аныгы мэдиссиинэ кыаҕар, уоллара Алгыс үтүөрүөҕэр эрэнэллэр.

— Биһиги итини барытын тулуйан кэллибит, ыарахаттартан уһаарыллан тахсар курдукпут. Чугас дьоммут, төрөппүттэрбит көмөлөһөллөр уонна кэргэним үлэлиир тэрилтэтэ үп-харчы өттүнэн көмөлөспүтэ, – диэн Прасковья кэпсиир.

Улахан дьиэ кэргэн улахан дьоло – биллэн турар, оҕолор. Ыал ийэтэ билинэринэн, ийэ буолуу кинини бириэмэни сөпкө аттарарга үөрэттэ. Баҕар, итэҕэ­йиэххит суоҕа, ол гынан баран, кыһыл оҕолоох уонна дьиэҕэ-­уокка элбэх түбүктээх ийэ өссө сакааска туорт оҥорор. Бүгүн эмиэ сэттэ устуука туорду оҥорбут. Прасковья аһаҕастык этэринэн, кэргэнин хамнаһа дьиэ кэргэни иитэргэ уонна, бэл, ипотекаларын сабарга тиийэр. Ол эрэн, эпэрээссийэҕэ баралларыгар эбии харчы наада. Ийэ киһи өр толкуйдуу барбакка, кини кэргэнигэр көмөлөһөргө уонна уопсай кумааһынньыктарыгар бэйэтин көмөтүн киллэрэргэ санаммыта. Ол курдук, кини уола эмтэнэригэр харчы өлөрүөн баҕарарын туһунан биллэрии таһаарбыта, онтон билигин маастарга туорт сакаастыан баҕалаах киһи үтүмэн элбэх. Ардыгар сорохторугар аккаастыырга кү­­һэллэр. Кини бурдук аһын астыырга онлайн-куу­рустарга үөрэммитэ, онон моркуоптаах, биски­бииттээх, мүөттээх, кыһыл баар­  
  
хат, сака­лааттаах туортары, биир тылынан эттэххэ, са­­кааһынан оҥоруон сөп.

Прасковья өссө олус үчүгэйдик иистэнэр, баайар. Итини барытын хайдах ситиһэн оҥорорун билэр дьоно олус сөҕөллөр. Аймах дьонун, дьүөгэлэрин үөрүүлэригэр кэмпилиэктэри баайбыта.

— Баайарга ийэм үөрэппитэ, аҕабын эмиэ уһуйбута. Аҕам наһаа үчүгэйдик баайар, баайарын сөбүлүүр. Ийэм саҕалаабытын кини салгыы баайар. Онон, дьиэ кэргэн бэдэрээтэ диэххэ сөп, – диэн Прасковья күлэр.

Биллэн турар, элбэх оҕолоох ийэ түбүгэ үгүс. Сууккаҕа 24 чаас тиийбэтин туһунан этэр. Кини күн устата туорт оҥорор, оҕолорун көрөр-харайар.

Ыал аҕа баһылыга Альберт АЛРОСА хампаанньа Удачнинскайдааҕы ГОК 12 №-дээх фабрикатыгар элиэктиригинэн үлэлиир.

— Мин урут чоҕу хостуур тэрилтэҕэ баахтаҕа үлэлээбитим. Кырдьыгынан эттэххэ, дьиэ кэргэммиттэн ыраах сылдьар ыарахан этэ, оттон билигин үчүгэй. Үлэм уонна дьиэ кэргэним аттыларыгар баарбын, онон холкубут, – диир кини.

Альберт симиэнэнэн үлэлиир, онон кэргэнигэр көмөлөһөргө бириэмэлээх. Манна даҕатан эттэххэ, кини минньигэстик астыыр, онон кэргэнин күннээҕи дьыалаттан сынньата түһэр.

— Сарсыардааҥҥы, күнүскү уонна киэһээҥҥи аһылыктары кэргэним бэлэмниир, дьиэни-­уоту хомуйар. Уопсайынан, Альберт барытыгар көмөлөһөр, улахан уолаттар эмиэ. Мин өссө Оксана Борисовна Николаева диэн күндү көмүс дьүөгэлээхпин, биһиги дьиэ кэргэммит араҥаччыһыта, кинилиин уруккуттан дьүөгэлиибит. Миэхэ көмө наада буолла да, эбэтэр кыратык сынньана түһүөхпүн баҕардахпына, кини сүүрэн кэлэр. Мин киниэхэ улаханнык махтанабын. Оксана ардыгар мин күүс ылынарбар оҕолору хонноро илдьэ барыан сөп, – диэн Прасковья амарах санаалаах дьүөгэтигэр махтанар.

Сотору элбэх оҕолоох Даниловтар дьиэ кэргэттэригэр Саха сирин олохтооҕун каартата бэриллиэҕэ, элбэх оҕо­лоох дьиэ кэргэттэргэ социальнай өйөбүл тустаах миэрэлэрэ номнуо ылылыннылар.

Билигин АЛРОСА аан дойдуга барытыгар – Арассыыйаҕа, Африка, Гонконг, ОАЭ, Индия, АХШ, Израиль, Бельгия дойдуларыгар 32,5 тыһыынча киһини түмэр. Ол гынан баран, АЛРОСА үгүс ахсааннаах үлэһитэ, уопсай ахсаантан 90-тан тахса бырыһыана Саха сиригэр олорор уонна үлэлиир.

АЛРОСА-ҕа үлэҕэ ордук олохтоох каадырдары ылаллар.

Олохтоох каадырдарга вакансиялар – эрэгийиэни социальнай-экэнэмии­чэскэй өйөөһүн ньымата, судургута суох усулуобуйаҕа олорор дьон сөптөөх хамнаһы ыларыгар уонна олохторо үрдүк таһымнанарыгар кыаҕы биэрэр.

АЛРОСА — «Олохтоох каадырдары – бырамыысыланнаска» өрөспүүбүлүкэтээҕи бырагыраама көхтөөх кыттааччыта. 2017 сылтан саҕаламмыт бу бырайыак чэрчитинэн барыта Саха сирин   
25 тыһыынчаттан тахса олохтооҕо тэрилтэлэргэ үлэ булла. 2018-2020 сылларга АЛРОСА Саха сирин 3 929 олохтооҕун «Олохтоох каадырдары — бырамыысыланнаска» бырагырааманан үлэҕэ ылла. Кинилэр араас идэҕэ, оробуочай, инженер-тиэхиньик хайысхаларыгар үлэлииллэр. Квалификациялара тиийбэт дьон АЛРОСА Каадырдары бэлэмниир киинигэр үөрэнэр кыахтаннылар.

Уопсайынан, аҥаардас өрөспүүбүлүкэтээҕи бырагыраама уонна көннөрү үлэҕэ ылыы чэрчитинэн, 2020 сылга АЛРОСА-ҕа Саха сирин 1 735 киһитэ үлэлэннэ.

Матрена КОНДРАТЬЕВА суруйуутуттан тылбаас.

09.12.21